تعاون کی وزارت
داخلہ اور باہمی امور کے مرکزی وزیر جناب امت شاہ نے آج نئی دہلی میں امداد باہمی کے ریاستی وزرا کے ساتھ دو روزہ قومی کانفرنس سے خطاب کیا
وزیراعظم جناب نریندر مودی امداد باہمی کے شعبہ کو معیشت کا مضبوط ستون بناکر کروڑوں غریب لوگوں کی زندگیوں میں مثبت تبدیلی لانا چاہتے ہیں
امداد باہمی کی وزارت پانچ سال میں پی اے سی ایس کی تعداد کو تین لاکھ تک پہنچانے کی کوشش کررہی ہے
ڈیٹابیس کے بغیر کسی بھی شعبہ کی ترقی ممکن نہیں ہے ،امداد باہمی کی وزارت امداب باہمی کے شعبہ کا ایک قومی ڈیٹابیس تیار کررہی ہے
اگلے 2 مہینوں میں حکومت سیڈ کلچر اور آرگینک مصنوعات کی مارکیٹنگ اور سرٹیفیکیشن کے لیے ملٹی اسٹیٹ کوآپریٹیو تشکیل دے گی، جس سے آرگینک کاشتکاری سے منسلک کسانوں کو براہ راست فائدہ پہنچے گا
حکومت ہند کھادی مصنوعات ،دستکاری اور زرعی مصنوعات کو عالمی منڈی میں برآمد کرنے کےلئے ایک ملٹی اسٹیٹ ایکسپورٹ ہاؤس قائم کرے گی
ماڈل بائی لاز کے ذریعے پی اے سی ایس میں کئی نئی جہتیں شامل کی جائیں گی جس سے کوآپریٹیو میں شفافیت، جوابدہی اور تحرک آئے گا
تمام ریاستوں کو امداد باہمی کے شعبہ کو مضبوط کرنے کے لیے ٹیم انڈیا کے جذبے کے ساتھ مل کر کام کرنا ہوگا اور ٹرسٹی کے طور پر، امداد باہمی کے شعبہ کو اپنی اپنی ریاستوں میں مضبوط بنانا ہوگا
امداد باہمی کا شعبہ وزیراعظم نریندر مودی کے ملک کی معیشت کو پانچ ٹریلین امریکی ڈالر کی معیشت بنانے کے مقصد میں زبردست تعاون دے گا،اور آئندہ 100 برسوں میں امداد باہمی کا شعبہ بھارتی معیشت کا یقینی طورپر ایک حصہ ہوگا
نئی کوآپریٹو پالیسی میں ہر ریاست کو یکساں خیال کرتے ہوئے کوآپریٹو سیکٹر کی یکساں ترقی کو یقینی بنایا جائے گا
یہ وقت کوآپریٹو سیکٹر کے ایک بار پھر وقت کی ضرورتوں کے مطابق خود کو بااختیار بنا کر سب کا اعتماد حاصل کرنے کا ہے
بڑے پیمانے پر پیداوار کے ساتھ ساتھ عوام کی پیداوار بھی ہماری معیشت کی ترقی کے لیے بہت ضروری ہے اور یہ کوآپریٹو ماڈل کے ذریعے ہی ممکن ہو سکتا ہے
جناب نریندر مودی کی قیادت والی حکومت کی کوآپریٹو پالیسی کا مرکز - مفت رجسٹریشن، کمپیوٹرائزیشن، جمہوری انتخابات، فعال رکنیت، حکمرانی اور قیادت میں پیشہ ورانہ مہارت، شفافیت، ذمہ داری اور جوابدہی ہے
امداد باہمی کے شعبہ میں نوجوانوں اور خواتین کی خصوصی شرکت ہوگی تو یہ شعبہ بہت آگے جائے گا
جناب نریندر مودی کی قیادت والی حکومت قلیل مدتی مالیات کے ساتھ ساتھ پی اے سی ایس کو درمیانی اور طویل مدتی فنانسنگ میں بھی شامل کرنے کا ایک پالیسی آئیڈیا بھی تشکیل دے رہی ہے
داخلہ اور امداد باہمی کے مرکزی وزیر جناب امت شاہ نے آج نئی دہلی میں امداد باہمی کے ریاستی کے وزراء کی دو روزہ قومی کانفرنس سے خطاب کیا۔ اس کانفرنس میں امداد باہمی کے وزیر مملکت جناب بی ایل ورما اور 21 ریاستوں کے امداد باہمی کے وزرااور 2 مرکز کے زیر انتظام علاقوں کے لیفٹیننٹ گورنر سمیت کئی معززین موجود تھے۔
اپنے خطاب میں،امداد باہمی کے مرکزی وزیر نے کہا کہ یہ دو روزہ کانفرنس کوآپریٹیو کو ایک نئی سطح پر لے جانے کے لیے آنے والے دنوں میں ایک بہترین قدم ثابت ہوگی۔ انہوں نے کہا کہ ہندوستان میں امداد باہمی کی تحریک تقریباً 125 سال پرانی ہے لیکن اگر ہم کسی بھی سرگرمی میں بروقت تبدیلیاں نہ لائیں تو یہ پرانی ہو جاتی ہے اور اب وقت آگیا ہے کہ کوآپریٹو سیکٹر اپنے آپ کو وقت کی ضروریات کے مطابق مضبوط کرے۔ اور ایک بار پھر سب کا اعتماد جیتے۔ جناب شاہ نے کہا کہ امداد باہمی کی وزارت کو وزیر اعظم نریندر مودی نے 6 جولائی 2021 کو بنایا تھا اور صرف ایک سال میں وزارت نے کوآپریٹیو کے تمام متعلقہ شعبوں میں کئی میٹنگز اور کانفرنسوں کا اہتمام کیا ہے۔ کوآپریٹیو بنیادی طور پر ریاست کا موضوع ہے اور ہمارے آئین نے کوآپریٹیو کی تمام سرگرمیاں ریاستوں پر چھوڑ دی ہیں، لیکن ہندوستان جیسے وسیع ملک میں، پوری کوآپریٹو تحریک کو ایک ہی راستے پر چلنا چاہیے، اور اس کے لیے تمام ریاستوں کو مشترکہ خیالات رکھنے ہوں گے۔
جناب امت شاہ نے کہا کہ کوآپریٹیو کو مضبوط کرنے کے لیے پی اے سی ایس کو مضبوط کرنا سب سے اہم ہے اور حکومت اس کے لیے بہت سے اقدامات کر رہی ہے۔ انہوں نے ریاستوں کے کوآپریٹیو وزراء سے کہا کہ سب کو مل کر کوآپریٹو سیکٹر میں ٹیم انڈیا کے جذبے کو ابھارنا ہوگا اور وہ بھی سیاست کے بغیر، کیونکہ ٹرسٹیوں کو اپنی اپنی ریاستوں میں کوآپریٹو سیکٹر کو مضبوط اور ترقی دینے کے لیے آگے بڑھنا ہوگا۔ اگر ہم گزشتہ 150 سالوں میں کوآپریٹیو کی تاریخ پر نظر ڈالیں تو یہ نظر آتا ہے کہ کوآپریٹیو نے بھارت کی معیشت میں قابل فخر تعاون دیا ہے اور اگلے 100 سالوں میں کوآپریٹیو بھارتی معیشت کا حصہ بنانا ہمارا مقصد ہےاور اسے وزیر اعظم جناب نریندر مودی کے 5 ٹریلین امریکی ڈالر کی معیشت کے خواب کو پورا کرنے میں بڑا کردار ادا کرنا چاہیے۔
ملک کے امداد باہمی کے پہلے وزیر نے کہا کہ اس وقت ملک کے مختلف حصوں میں تقریباً 8.5 لاکھ کوآپریٹو یونٹس ہیں۔ ان میں سے، کوآپریٹیو نے زراعت کے مالیات کی تقسیم اور زراعت سے متعلق تمام شعبوں میں بہت زیادہ تعاون کیا ہے۔ 1.5 لاکھ ڈیری اور ہاؤسنگ سوسائٹیز، 97,000 پی اے سی ایس اور 46,000 شہد کوآپریٹو سوسائٹیز، 26,000 کنزیومر سوسائٹیز، بہت سی فشریز کوآپریٹیو اور کئی کوآپریٹو شوگر ملز ہیں۔ 51 فیصد دیہات اور 94 فیصد کسان کسی نہ کسی شکل میں کوآپریٹیو سے وابستہ ہیں۔ ملکی معیشت میں کوآپریٹیو کا حصہ بہت بڑا ہے۔ کوآپریٹو سیکٹر ملک کے کل زرعی قرضے کا 20% دیتا ہے، کھاد کی تقسیم کا 35% کوآپریٹو سیکٹر کرتا ہے، کھاد کی پیداوار کا 25%، چینی کی پیداوار کا 31%، دودھ کی پیداوار کا 10% سے زیادہ اس کے ذریعے کیا جاتا ہے۔ کوآپریٹو، گندم کی 13% سے زیادہ خریداری اور دھان کی 20% سے زیادہ خریداری کوآپریٹو سیکٹر کرتا ہے اور ماہی گیروں کا 21% سے زیادہ کاروبار کوآپریٹو سوسائٹیز کرتی ہیں۔
جناب امت شاہ نے کہا کہ کوآپریٹیو کے میدان میں ہمیں پالیسی میں یکسانیت کو اپنانا ہوگا۔ ہر ریاست کے کوآپریٹو ڈپارٹمنٹ کو ایک ہی راستے اور ایک ہی موضوع کے ساتھ چلنا چاہیے۔ اگر ہم کوآپریٹو سیکٹر پر نظر ڈالیں تو ہمیں ملک میں تین حصے نظر آتے ہیں۔ اول، ترقی یافتہ ریاستیں جو زیادہ تر مغرب اور جنوب میں ہیں۔ دوسری، ترقی پذیر ریاستیں جو وسطی پار اور شمال میں ہیں۔ تیسرا، پسماندہ ریاستیں جو مشرق اور شمال مشرق میں ہیں۔ انہوں نے کہا کہ ہمارا مقصد ہونا چاہئے کہ امداد باہمی کی تحریک کو ہر ریاست میں یکساں طور پر چلایا جائے۔ جن ریاستوں میں سرگرمیاں سست یا بند ہیں، ہمیں ان میں تیزی لانے کی کوشش کرنی چاہیے اور اس کے لیے ہمیں ایک نئی کوآپریٹو پالیسی کی ضرورت ہے۔ ایسی کوآپریٹو پالیسی جو ہر ریاست اور مرکز کے زیر انتظام علاقے کو یکساں سمجھتی ہے اور کوآپریٹو سیکٹر کی ہمہ جہت ترقی کو یقینی بنانے کے ساتھ ساتھ نئے شعبوں کی نشاندہی کرنے کی سمت کام کرتی ہے۔ جناب شاہ نے کہا کہ وزیر اعظم نریندر مودی 70 کروڑ غریبوں کا معیار زندگی بلند کرنے کے لیے کام کر رہے ہیں۔ ان کروڑوں لوگوں کے لیے جناب مودی نے مکان، پینے کا پانی، گیس سلنڈر، دو سال کے لیے مفت اناج، 5 لاکھ روپے تک کی تمام صحت اور بجلی کی سہولیات فراہم کی ہیں اور اب ان لوگوں کی امنگیں جاگ چکی ہیں اور اب یہ کروڑوں لوگ ملک کی ترقی میں اپنا تعاون دینا چاہتے ہیں۔ لیکن ان لوگوں کے پاس سرمایہ بہت کم ہے اور اگر وہ ملک کی ترقی میں اپنا تعاون دینا چاہتے ہیں تو کوآپریٹیو ہی اس کا ذریعہ ہو سکتا ہے۔ کوآپریٹیو واحد شعبہ ہے جس میں بہت سے لوگ اکٹھے ہو سکتے ہیں اور کم سے کم سرمائے کے ساتھ بھی بہت زیادہ تعاون دے سکتے ہیں جس کی بہترین مثال گجرات میں امول ہے۔ اس قسم کی ہمہ جہت ترقی پر غور کرنے کے لیے ایک کوآپریٹو پالیسی تیار کرنے کے لیے ایک کمیٹی تشکیل دی گئی ہے جس میں تمام ریاستوں کی نمائندگی کی گئی ہے اور سابق مرکزی وزیر جناب سریش پربھو، جنہوں نے کوآپریٹو سیکٹر میں اچھا کام کیا ہے، کو اس کا چیئرمین مقرر کیا گیا ہے۔
مرکزی وزیر برائے داخلہ اور تعاون نے کہا کہ معیشت کی ترقی کے لیے بڑے پیمانے پر پیداوار ضروری ہے، لیکن 130 کروڑ کی آبادی والے ہمارے وسیع ملک میں 'عوام کی طرف سے پیداوار' بھی بہت اہم ہے اور اس کا تصور کہیں اور سے نہیں بلکہ کوآپریٹیو سےآتا ہے۔ اس کے لیے ہماری امداد باہمی پر مبنی پالیسی ملک کو بہت آگے لے جائے گی۔ ہم نے اس پالیسی کا فوکس – مفت رجسٹریشن، کمپیوٹرائزیشن، جمہوری انتخابات، فعال رکنیت کو یقینی بنانا، حکمرانی اور قیادت میں پیشہ ورانہ مہارت، پیشہ ورانہ مہارت اور شفافیت، اور احتساب میں رکھا ہے۔ اس کے ساتھ ساتھ، ہم موثر انسانی وسائل کی پالیسی کو شامل کرنا چاہتے ہیں، جس میں بھرتیوں میں شفافیت، بنیادی ڈھانچے کو بااختیار بنانے، ٹیکنالوجی کا استعمال اور اس کے لیے پالیسی قواعد و ضوابط شامل ہوں۔ اگر کوآپریٹو سیکٹر میں نوجوانوں اور خواتین کی خصوصی شرکت ہوگی تو کوآپریٹو بہت آگے جائے گا۔ ہمیں بیرونی کاروباری دنیا کے ساتھ بھی مشغول ہونا ہے اور مسابقت کے تمام معیارات کو حاصل کرنا ہے کیونکہ اب ہم مقابلے سے بچ نہیں سکتے۔ کوآپریٹیو کو اب مسابقت کے ساتھ جینے کی عادت ڈالنی ہوگی، تب ہی کوآپریٹیو آگے بڑھ سکیں گے۔ اس کے ساتھ، ہم کچھ نئی جہتیں بھی تیار کرنا چاہتے ہیں، جیسے کہ انشورنس، صحت، سیاحت، پروسیسنگ، اسٹوریج اور خدمات۔ یہ وہ شعبے ہیں جن میں کوآپریٹیو کے ذریعے بہت کچھ کیا جا سکتا ہے۔
جناب امت شاہ نے کہا کہ پی اے سی ایس کو کثیر المقاصد بنانا ہوگا، جو کہ آج کی ضرورت ہے۔ بہت سی نئی جہتیں جنہیں ہم ان ماڈل بائی لاز کے ذریعے شامل کرنا چاہتے ہیں ان میں شفافیت، جوابدہی اور نقل و حرکت کی فراہمی بھی ہے۔ ایسا کرنے سے ہم کوآپریٹو سیکٹر کی بنیادی اکائی کو مضبوط بنانے میں کامیاب ہوں گے اور کوآپریٹو سیکٹر کو ایک نئی اور لمبی اور مضبوط زندگی دیں گے۔ اس وقت تقریباً 65,000 پی اے سی ایس زیر عمل ہیں اور ہم نے فیصلہ کیا ہے کہ ہم 5 سالوں میں 3 لاکھ نئے پی اے سی ایس بنائیں گے۔ اس طرح، ہم نے تقریباً 2,25,000 پی اے سی ایس کو رجسٹر کرنے کا ہدف مقرر کیا ہے۔ یہ پیک ڈیری کے بھی ہوں گے، ایف پی او بھی ہوں گے، پانی بھی بانٹیں گے، گیس بھی بانٹیں گے، گوبر گیس بھی بنائیں گے، ذخیرہ کرنے کا کام بھی کریں گے۔ انہوں نے کہا کہ جن پنچایتوں میں پی اے سی ایس نہیں ہے ان کی نشاندہی کی گئی ہے۔ ہم پہلے مرحلے میں 65,000 پی اے سی ایس کو کمپیوٹرائز کریں گے اور حکومت ہند کی امداد باہمی کی وزارت کی طرف سے ایک اچھا سافٹ ویئر بھی تیار کیا جا رہا ہے جس میں تمام کام شامل ہوں گے۔ اس کے بعد، پی اے سی ایس، ڈسٹرکٹ کوآپریٹو بینک، اسٹیٹ کوآپریٹو بینک اور نابارڈ، چاروں ایک ہی سافٹ ویئر اور ایک ہی قسم کے اکاؤنٹنگ سسٹم پر چلیں گے، جو آن لائن آڈٹ کی سہولت بھی فراہم کرے گا۔ یہ سافٹ ویئر ملک کی تمام زبانوں میں دستیاب ہوگا تاکہ ہر ریاست اپنے پی اے سی ایس کے لیے اپنی مادری زبان میں کاروبار کرسکے گی۔ اس طرح امداد باہمی وزارت کی طرف سے ایک پرجوش منصوبہ لایا گیا ہے لیکن یہ سب کے فعال تعاون کے بغیر ممکن نہیں ہو سکتا۔
مرکزی وزیر نے کہا کہ ناکارہ پی اے سی ایس کو جلد از جلد ختم کرکے نئے پی اے سی ایس کی تشکیل کی جانی چاہئے کیونکہ جب تک پرانے پی اے سی ایس موجود ہیں، نئے پی اے سی ایس کی تشکیل نہیں ہوسکے گی۔ وزیر اعظم نریندر مودی کی قیادت والی حکومت بھی پالیسی کی سطح پر یہ فیصلہ کر رہی ہے کہ اب تک پی اے سی ایس صرف قلیل مدتی مالیات کی تقسیم میں مصروف ہے، لیکن اب پی اے سی ایس کو درمیانی اور طویل مدتی مالیات بھی تقسیم کرنے کے قابل ہونا چاہیے۔ پی اے سی ایس کو اختیار دینے کے لیے اس پر ایک تجویز پیش کی جا رہی ہے۔ انہوں نے کہا کہ کوآپریٹو مارکیٹنگ کو فروغ دینے کے لیے نیفیڈ کی مکمل شکل کو تبدیل کرنے کا خیال ہے۔ ریاستی مارکیٹنگ فیڈریشن کے ساتھ فعال طور پر تعاون کرتے ہوئے، نیفیڈ فعال طور پر پی اے سی ایس کو مارکیٹنگ کے ساتھ مربوط کرے گا اور مارکیٹنگ کا پورا منافع بالآخر نیفیڈ اسٹیٹ اور ڈسٹرکٹ فیڈریشن کے ذریعے پی اے سی ایس تک پہنچ جائے گا۔ بہت سی تبدیلیوں کے لیے تربیت یافتہ افرادی قوت، کوآپریٹو فنانس کے علم رکھنے والے نوجوان، کمپیوٹر جاننے والے نوجوان، کوآپریٹیو کے تصور کو اپنانے والے نوجوانوں کی ضرورت ہے۔ اگر تربیت یافتہ افرادی قوت کی ضرورت ہے تو آج یہاں ایک بھی کوآپریٹو یونیورسٹی نہیں ہے اور اب حکومت نے فیصلہ کیا ہے کہ ایک کوآپریٹو یونیورسٹی بنائی جائے گی اور ریاستی کوآپریٹو یونین کے زیراہتمام ہم ہر ریاست میں ایک الحاق شدہ کالج بھی کھولیں گے۔ جو مختلف قسم کے کوآپریٹیو افرادی قوت کو تربیت دینے کے قابل ہوں گے۔ ہم اس کوآپریٹو یونیورسٹی کو اضلاع میں بھی لے جائیں گے جس سے تربیت یافتہ افرادی قوت تلاش کرنے کے امکانات بڑھ جائیں گے۔ جناب شاہ نے آج کہا کہ اگر کوآپریٹیو کو ترقی دینا ہے تو ہمارے پاس ڈیٹا نہیں ہے۔ اس کے لیے حکومت ہند ایک مستقل ڈیٹا بیس بھی بنانے جا رہی ہے اور اس ڈیٹا بینک کو اپ ڈیٹ کیا جائے گا۔ ہم اس ڈیٹا بیس تک ضلع اور اس کی یونین اور ڈسٹرکٹ کوآپریٹو بینکوں کو رسائی دینا چاہتے ہیں۔
داخلہ اور امداد باہمی کے مرکزی وزیر نے کہا کہ بیج کی پیداوار میں بھی ہم ایک ملٹی اسٹیٹ کوآپریٹو - سیڈ پروڈکشن کوآپریٹیو بنانے جا رہے ہیں جو آر اینڈ ڈی بھی کرے گا اور بیج کی نسلوں کو فروغ اور محفوظ بھی کرے گا اور نئی نسلیں بھی بنائے گا۔ اس کے لیے ہم قومی سطح پر چار یا پانچ بڑے کوآپریٹیو کو ملا کر ایک ملٹی اسٹیٹ کوآپریٹیو بنانے جا رہے ہیں تاکہ بیج کے معیار کو بہتر بنایا جا سکے اور اپنے پرانے بیجوں کو محفوظ کیا جا سکے اور اسے فروغ دیا جا سکے۔ آج وزیر اعظم نے کسانوں سے نامیاتی کھیتی کو فروغ دینے کی اپیل کی ہے۔ قدرتی کاشتکاری آج وقت کی ضرورت بن چکی ہے اور قدرتی کھیتی بھی کسان کی آمدنی بڑھانے کا بہترین ذریعہ بن سکتی ہے۔ پوری دنیا میں نامیاتی مصنوعات کی مانگ ہے، لیکن ہمارے پاس سرٹیفیکیشن کا کوئی نظام نہیں ہے۔ اس کی مارکیٹنگ اور برآمد کے لیے، امول کی قیادت میں، ہم نامیاتی مصنوعات کی تصدیق اور مارکیٹنگ کے لیے ایک کوآپریٹو بنانے جا رہے ہیں، جو کہ ایک کثیر ریاستی کوآپریٹو ہو گا، جس میں تمام ریاستیں منسلک ہوں گی۔ اگلے دو مہینوں کے اندر، ہم بیج کو فروغ دینے اور آرگینک مصنوعات کی مارکیٹنگ اور سرٹیفیکیشن کے لیے ایک کثیر ریاستی کوآپریٹو بنائیں گے، جو ریاستوں کے شامل ہونے کے بعد نامیاتی کاشتکاری میں مصروف کسانوں کے لیے بہت فائدہ مند ثابت ہوگا۔ اس کے ساتھ، امول، افکو ، نیفیڈ، این سی ڈی سی اور کے آر آئی بی ایچ سی او ملٹی اسٹیٹ ایکسپورٹ ہاؤس بنانے جا رہے ہیں جو کھادی مصنوعات، دستکاری اور زرعی مصنوعات کو عالمی مارکیٹ میں برآمد کرنے کے لیے کام کرے گا۔ سب سے چھوٹی کوآپریٹو یونٹ کی مصنوعات کو برآمدات کرنے کے لیے یہ ملٹی اسٹیٹ کوآپریٹو ایکسپورٹ ہاؤس بن جائے گا اور یہ خود اسے مزید آگے لے جائے گا۔
جناب امت شاہ نے کہا کہ پی اے سی ایس کے کمپیوٹرائزیشن کے ساتھ ساتھ ہم ملٹی اسٹیٹ کوآپریٹو قانون میں ایک بڑی تبدیلی لانے جا رہے ہیں۔ ہم ماڈل بائی لاز، نیشنل کوآپریٹو یونیورسٹی، نیشنل کوآپریٹو ڈیٹا بینک، ایک ایکسپورٹ ہاؤس، ایک ملٹی اسٹیٹ کوآپریٹو سوسائٹی بھی لا رہے ہیں اور نامیاتی زرعی مصنوعات کی فروخت اور بیج کی پیداوار کے لیے بھی ہم ایک کوآپریٹو بنا رہے ہیں۔ انہوں نے کہا کہ تعاون کی وزارت نے کوآپریٹیو کو مضبوط کرنے کے لیے گزشتہ ایک سال میں بہت کام کیا ہے۔ پہلے شوگر ملیں اضافی انکم ٹیکس لگاتی تھیں جو کہ ایک بہت بڑی ناانصافی تھی اور 50 سال سے جاری تھی۔ امداد باہمی کی وزارت کے قیام کے ایک ماہ کے اندر اضافی انکم ٹیکس ختم کر کے ہم نے کوآپریٹو سیکٹر کو برابری کا درجہ دینے کا کام کیا ہے۔ کوآپریٹو سوسائٹیز پر سرچارج کو 12 فیصد سے کم کر کے 7 فیصد کر دیا گیا ہے۔ ملک بھر میں کوآپریٹیو کو اس سے فائدہ ہوا ہے، ہم نے کارپوریٹ سطح پر ایم اے ٹی کی شرح کو 18.5% سے کم کر کے 15% کرنے کے لیے کام کیا ہے۔ ہم نے جی ای ایم سے خرید و فروخت کے لیے کوآپریٹیو کو تسلیم کیا ہے۔
مرکزی وزیر تعاون نے کہا کہ اب امداد باہمی کی تحریک کو دوسرے درجے کا شہری نہیں سمجھا جا سکتا۔ جناب مودی نے یہ اعتماد پورے کوآپریٹیو سیکٹر کو دیا ہے، لیکن ہمیں شفافیت لانی ہوگی، جوابدہ ہونا ہوگا، کارکردگی میں اضافہ کرنا ہوگا، ٹیکنالوجی کو قبول کرنا ہوگا، پیشہ ورانہ مہارت کو قبول کرنا ہوگا اور کوآپریٹیو کو نئے شعبوں تک لے جانے کے لیے سخت محنت کرنی ہوگی۔ انہوں نے کہا کہ کوآپریٹو ریاستوں کے دائرہ اختیار میں آتا ہے اور جب تک ریاستی اکائیاں اس تبدیلی کے لیے خود کو تیار نہیں کرتیں، ایسا کبھی نہیں ہو سکتا۔ ریاستوں کو ان تبدیلیوں کو اپنانا چاہیے اور روڈ میپ میں اپنا تعاون دینا چاہیے، تب ہی کوآپریٹیو مضبوط ہوں گے۔ حکومت ہند کے پاس کوآپریٹو سیکٹر کو اگلے 100 سالوں میں معیشت کا ایک مضبوط ستون بنا کر کروڑوں غریبوں کی فلاح و بہبود کے علاوہ کوئی اور مقصد نہیں ہے۔